Jonatan Henik AQShning O'zbekistondagi, Daniel Rozenblum Qozog'istondagi elchisi bo'lishga nomzod 
Nomzod Senat tasdig'idan o'tishi kerak. AQShning Toshkentdagi hozirgi elchisi Daniel Rozenblum faoliyatini boshlaganiga uch yildan oshdi. Uning uchun keyingi vazifa - Qozog'istonda elchilik. 
Nyu-Yorkda ulg'aygan Henik yaqingacha Davlat departamentida Markaziy Osiyo bo'yicha bosh diplomat edi. U, shuningdek, xalq diplomatiyasi yo'nalishida uzoq yillar xizmat qilgan, bu boradagi dasturlarga bosh-qosh bo'lgan. Ayni damda Henik AQSh Mudofaa universitetining Kiber xavfsizlik va axborot kollejida Davlat departamentining mas'ulidir. Diplomat dezinformatsiyaga qarshi kurash bo'yicha o'tkir mutaxassis sanaladi. Henik Rossiya, Xitoy va Eron propagandasiga qarshi choralar ko'rishda jonbozlik ko'rsatib keladi. Diplomat Sharqiy Timor, Turkiya, Ozarbayjon, Portugaliya va O'zbekistondagi elchixonalarda ham turli lavozimlarda ishlagan. Elchilikka nomzod Jorj Vashington universitetida ham bir muddat ma'ruzalar o'qigan va izlangan. Rus, portugal, turk va tillarini biladi. Diplomat Gavayi universitetidan doktorlik ilmiy unvonini olgan. Magistrlik va bakalavrlik darajalari uchun esa Kolumbiya universitetida o'qigan. Henik "Amerika Ovozi" bilan bir necha bor suhbatda bo'lgan. Markaziy Osiyo bilan aloqalarni tebratayotgan paytida O'zbekistondagi vaziyatni tahlil qilar ekan, Prezident Shavkat Mirziyoyev boshlagan islohotlar uning o'zi uchun demokratik sinovdir, degan edi. Quyida bu muloqotni tomosha qilishingiz mumkin.